Моңолбаев Талантбек

Моңолбаев Талантбек - акын, публицист, сатирачы. Кара-Кулжа районунун Капчыгай айылында 1961-жылы 3-майда туулган.  

1985-жылы Москвадагы М.В.Ломоносов атындагы мамлекеттик университеттин журналистика факультетин бүтүргөн. 

1985–1986-жж. Кыргыз Телеграфтык агенттигинин (ТАСС) кабарчысы, 1986–2009-жж. Ош облустук «Ош жаңырыгы» гезитинде кабарчы, бөлүм башчы, башкы редактордун биринчи орун басары, Ош облусунун мамлекеттик администрациясынын басма-сөз кызматынын жетекчиси, облустук «Ош жаңырыгы» гезитинин башкы редактору, Ош облусунун туризм жана спорт боюнча комитетинин төрагасы, Ош облусунун мамлекеттик администрациясынын башчысы-губернатордун басма сөз-катчысы, Ош шаардык «Ош шамы» гезитинин башкы редактору, көз карандысыз «Эл маселеси» (түштүк аймактагы облустар аралык) гезитинин башкы редактору, 2010-жылдын август айынан Ош облустук «Ош жаңырыгы» гезитинин башкы редактору кызматында иштеп келет.

1996–2004-жж. Ош облусунун Кара-Кулжа районундагы «Капчыгай» айылдык Кеңешинин жана Ош шаардык Кеңешинин депутаты болуп шайланган. 

«Манас–1000», «Ош–3000», «За заслуги» медалдары, Кыргыз Республикасынын журналисттер союзунун, Ош облусунун мамлекеттик администрациясынын, депутаттардын Ош облустук жана Ош шаардык Кеңештеринин, Ош шаардык мэриясынын Ардак грамоталары менен сыйланган. Көптөгөн чыгармачыл сынактардын жеңүүчүсү.

Борбордук Азия боюнча массалык маалымат каражаттарынын аймактык башкы редакторлорунун арасында конкурстун жеңүүчүсү катары Швеция мамлекетиндеги медиа-менеджмент боюнча семинарга, Европа жана Азия өлкөлөрүндөгү гезиттердин башкы редакторлорунун Киев шаарында өткөрүлгөн 2010 медиа-форумуна катышкан.

1986-жылдан СССР Журналисттер союзунун, 2011-жылдан Кыргыз Республикасынын Улуттук жазуучулар союзунун мүчөсү. 

 Жарык көргөн китеби 
 Кыргыз тилинде 
Дил балкым: Ырлар, саясий тамсил-памфлеттер. – Ош облусттук басмаканасы, 2009. – 180 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
Категория: Кыргыз Республикасынын жазуучулары